‘ไทยสมุทร’ยัน10ปีไม่เพิ่มทุน
ฐานะเงินกองทุนปึ้ก6.6พันล. รับงานขยายตัวได้ปีละ30%
26 พ.ย. 2555

ฐานะเงินกองทุนปึ้ก6.6พันล. รับงานขยายตัวได้ปีละ30%
ไทยสมุทรประกันชีวิต การันตีเงินทุนแข็งแกร่ง รองรับงานอีก 10 ปี ยันไม่ต้องเพิ่มทุน
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า บริษัทยังไม่มีความจำเป็นต้องเพิ่มทุนจดทะเบียนในขณะนี้ เนื่องจากปัจจุบันมีทุนจดทะเบียนอยู่ 2,360 ล้านบาท และเมื่อรวมกับกำไรสะสมที่มีอยู่ จะทำให้บริษัทมีเงินกองทุนที่ 6,600 ล้านบาท และมีอัตราส่วนความเพียงพอต่อเงินกองทุนถึง 250% จึงเพียงพอต่อการดำเนินงานไปอีก 10 ปี ในอัตราเติบโตปีละ 30% เหมือนเช่นปัจจุบัน 
อย่างไรก็ตาม หากบริษัทจำเป็นต้องระดมทุนเพิ่ม ก็คงเป็นเฉพาะในกรณีที่ต้องการขยายตลาดหรือลงทุนไปยังประเทศเพื่อนบ้านในอีก 2-3 ปีข้างหน้า เพื่อรองรับการเปิดประชาคมเศรษฐกิจอาเซียน หรือเออีซี ในปี 2558 โดยปัจจุบันอยู่ระหว่างศึกษาข้อมูลการลงทุนในประเทศ ลาว พม่า และกัมพูชา ซึ่งคงมีรูปแบบร่วมลงทุนกับนักลงทุนท้องถิ่นเป็นหลัก เพื่อให้ผลิตภัณฑ์สามารถเข้าถึงความต้องการของลูกค้าในประเทศนั้นได้
“ตอนนี้ทางบริษัท ไดอิจิ ประกันชีวิต ของญี่ปุ่น ซึ่งถือหุ้นเราอยู่ 24% ก็ช่วยเราศึกษาและพร้อมสนับสนุนเรื่องการไปลงทุนในต่างประเทศเต็มที่ เพราะไดอิจิเองก็มีบริษัทประกันชีวิตอยู่ในเวียดนามเช่นกัน เขามีข้อมูลอยู่พอสมควร และหากเราจำเป็นต้องเพิ่มทุนใหม่จริงๆ ก็สามารถระดมทุนผ่านตลาดหุ้นของไทยได้ ไม่จำเป็นต้องมาจากผู้ถือหุ้นเดิมเสมอไป” นางนุสรา กล่าว
สำหรับผลดำเนินงานในช่วง 10 เดือนแรกของปีนี้ บริษัทมีรายได้จากเบี้ยรับปีแรก 3,425 ล้านบาท เติบโต 44% เทียบกับช่วงเวลาเดียวกันของปีก่อนที่ได้ 2,377 ล้านบาท ขณะที่เบี้ยต่ออายุได้ 8,388 ล้านบาท เติบโต 8% เทียบกับช่วงเดียวกันของปีก่อนที่ได้ 7,753 ล้านบาท ส่งผลให้มีรายได้จากเบี้ยรับรวม 11,813 ล้านบาท เติบโต 17% เทียบกับช่วงเดียวกันของปีก่อนที่ได้ 10,130 ล้านบาท
นอกจากนี้ บริษัทยังสร้างผลตอบแทนจากการลงทุนได้สูงถึง 6.53% จากเป้าที่ตั้งไว้ที่ 6.2% อย่างไรก็ตาม คาดว่าปีนี้จะทำเบี้ยรับปีแรกได้ถึง 4,500 ล้านบาท เติบโต 30% และมีเบี้ยรับรวมอยู่ที่ 1.5 หมื่นล้านบาท เติบโต 15% ตามเป้าที่ตั้งไว้
สำหรับการเติบโตของบริษัทที่เพิ่มขึ้น มาจากช่องทางขายผ่านธนาคาร หรือแบงก์แอสชัวรันส์ และช่องทางขายผ่านตัวแทนเป็นหลัก ซึ่งในปีนี้มีตัวแทนใหม่ 3,348 คน จากเป้าที่ตั้งไว้ 4,500 คน 
ทั้งนี้ ล่าสุดบริษัทได้ออกกรมธรรม์ใหม่ 2 แบบ คือ “ไทยสมุทรออมสบาย 10/5” และแบบ “เปลี่ยนได้ตามใจ” เพื่อทำตลาดในช่วงปลายปีนี้